Die geskiedenis van musiekfeeste is die naweek herskryf toe die jaarlikse Madeliefie Makietie-fees met reuse sukses vir die eerste keer op die Weskus stranddorpie Strandfontein aangebied is.
Feesgangers was dit eens dat dit die fees met die mooiste arena in die land is. Die hoofverhoog in die Perdeskoen was omraam deur die see op die agtergrond wat deur die dag en skemeraand in verskillende kleure getooi was.
Feesgangers kon op die strand baljaar, tussen die stalletjies langs die strand loop, by die kuiertente sit en heerlike kos eet en ’n drankie geniet terwyl hulle na die pragtige see-uitsig kyk en ook die musiekoptredes geniet met die see op die agtergrond.
Stokkies van Zyl het ook ’n spesiale Oorkonde van Erkenning aan die aanvanklike stigters van die oorspronklike Rittelfees bekend gemaak. Die oorkonde aan Louw Van Zyl, Atman Engelbrecht, Chris Basson en Gideon Gouws, die aanvanklike stigters en bestuurders van die Rittelfees, gee erkenning aan die innovasie wat die konsep van musiekfeeste in Suid-Afrika gevestig het en wat vandag in Madeliefie Makietie voortleef.
“Dit was ’n plesier en voorreg om met elkeen van julle saam te werk en volgehoue samewerking vir die toekoms te verseker.”
“Was ’n fantastiese fees! Het die hele uiteensetting baie geniet. Lekker sunny, see en vakansie-atmosfeer wat in die dorp geheers het. Love dat daar oral naby waar jy beweeg het, ook stalletjies was. Was heerlik om in ’n skoon en netjiese dorp te beweeg. Selfs die skoon badkamers het bygedra tot ’n lekker tyd by die fees. Dankie aan almal wat so hard gewerk het!” – Amanda Beets.
“Dit was ’n heerlike fees. Die dorp en julle uitleg verleen hom uitstekend vir so ’n fees. Die organisasie was uitstekend. Hou so aan. Ons sal beslis weer kom.” – Johan Pieter Huisamen.